## La Filmoteca Valenciana acull la presentació del Festival Internacional de Cinema Ceràmic de Manises (CICEMA)

*** La tercera edició de CICEMA se celebra del 21 al 23 de novembre de 2025 en l’Auditori Germanies de Manises
* Està organitzat per l’Ajuntament de Manises i compta amb la col·laboració de l’IVC i l’ISEACV**

La Filmoteca Valenciana ha acollit la presentació del Festival Internacional de Cinema Ceràmic de Manises (CICEMA), que celebrarà la seua tercera edició del 21 al 23 de novembre de 2025 en l’Auditori Germanies de la ciutat de Manises. En l’acte han intervingut el cap de Programació de la Filmoteca Valenciana, José Antonio Hurtado; els codirectors del festival, Rafaela Pareja i Carlos García Aranda, i el regidor de Cultura de l’Ajuntament de Manises, Xavier Morant.

Igual que en l’anterior edició, CICEMA inclou una secció oficial, conformada per 18 pel·lícules procedents d’Espanya, Suïssa, Xile, Noruega, Alemanya, Itàlia, la Xina, l’Argentina i l’Índia, que competiran pels premis del festival. Un jurat especialitzat decidirà l’adjudicació del Premi Ciutat de Manises a la millor obra de la Secció Oficial i del Premi Prodesco a la millor cinta realitzada per estudiants. S’atorgarà igualment un premi del públic decidit per votació dels espectadors.

Amb el patrocini de l’Ajuntament de Manises a través de la seua regidoria de Cultura, CICEMA se centra en pel·lícules de temàtica ceràmica pertanyents a qualsevol gènere, des del documental a la ficció, passant per l’animació o l’assaig artístic.

Es tracta d’una aposta que conjuga la pràctica ceràmica amb la cinematogràfica per a realçar esta activitat a través de l’audiovisual i acostar-la tant al públic general com a l’especialitzat. Després de la bona acollida de les edicions anteriors, el Festival de Cinema Ceràmic de Manises busca la seua consolidació com l’únic festival europeu d’estes característiques. CICEMA pretén servir d’estímul per a la creació de pel·lícules sobre ceràmica, un camp que té ja una considerable tradició. El certamen té igualment la vocació de convertir-se en un punt de trobada per a ceramistes i cineastes amb el públic.

La gala d’inauguració tindrà lloc el 21 de novembre a les 19:00 hores, en l’Auditori Germanies de Manises. La gala serà presentada per l’actriu Mireia Pérez i inclourà un breu espectacle a càrrec de Claudia Gynther i Jérémy Alla. També es projectarà, fora de concurs, el migmetratge *Paso Doble* (2006), dirigit per Bruno Delbonnel, sobre una *perfomance* en el Teatre Lliure de Barcelona, protagonitzada pel pintor mallorquí Miquel Barceló i el coreògraf serbi Josef Nadj.

Dins de les activitats paral·leles, el dissabte 22, a les 13:00 hores, se celebra la conferència ‘Švankmajer i l’alquímia de la matèria: el vincle entre ceràmica i animació’, a càrrec de Rubén Soler, supervisor de producció en animació, docent i realitzador audiovisual.

El diumenge 23, a les 11:30 hores, es projectarà, fora de concurs, el documental *Porcelain War* (2024), de l’estatunidenc Brendan Bellomo i l’ucraïnés Slava Leontyev. Nominada als Oscar i guanyadora del Gran Premi del Jurat del Festival Sundance en 2024, la pel·lícula mostra l’odissea i l’esperit indestructible de tres artistes ucraïnesos en el context d’una guerra devastadora. CICEMA acull així l’estrena a Espanya de l’única pel·lícula nominada als Oscar que no s’ha pogut vore en sales o en plataformes.

Fecha: 07/11/2025